b'\n_START_ARTICLE_\nZorko Fon\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo in gimnazijo je kon\xc4\x8dal v rojstnem kraju. Glasbo je \xc5\xa1tudiral na glasbenem konservatoriju v Trstu in Firencah ter v tem \xc4\x8dasu v letih 1936\xe2\x88\x921938 tudi pou\xc4\x8deval na tolminskem u\xc4\x8ditelji\xc5\xa1\xc4\x8du. Diplomiral je leta 1940 na konservatoriju v Bolzanu. Po diplomi je bil najprej mobiliziran v italijansko vojsko, kapitulacijo Italije pa je do\xc4\x8dakal v tabori\xc5\xa1\xc4\x8du v ju\xc5\xbeni Italiji. Od 1945 je v Gorici v tedanji Coni A slu\xc5\xbeboval na slovenskih \xc5\xa1olah, nato na glasbeni \xc5\xa1oli v \xc5\xa0empetru pri Gorici in do 1956 v Solkanu, ko je bil zaradi te\xc5\xbeke plju\xc4\x8dne bolezni nato 5 let na bolni\xc5\xa1kem dopustu. Nato je pou\xc4\x8deval v Tolminu, najprej na glasbeni \xc5\xa1oli in zadnjih 10 let pred upokojitvijo na pedago\xc5\xa1ki gimnaziji, kjer je pou\xc4\x8deval glasbeno teorijo in vodil pevski zbor._NEWLINE_Fon se je pri\xc4\x8del leta 1962 posve\xc4\x8dati umetni\xc5\xa1ki fotografiji. Z veliko ljubezni je poslikal mnoge naravne lepote So\xc5\xa1ke doline, izdelal ve\xc4\x8d sto diapozitivov in vrsto barvnih filmov. Diapozitive je razstavljal v tujini in doma, ter v Jugoslaviji prejel diplomo fotoamaterja prvega razreda. Njegove fotografije so bile uporabljene na mnogih turisti\xc4\x8dnih reklamnih obvestilih in bro\xc5\xa1urah. Z odli\xc4\x8dnimi barvnimi fotografijami je opremil knjigo Dolina So\xc4\x8de (COBISS), sam pa je izdal So\xc4\x8da od izvira do morja. (COBISS). Njegova bibliografija obsega 9 zapisov.'